Tronkstraf vir verkeersman ná ‘afpersboete’Argieffoto bloot ter illustrasie van die verkeerspolisie. (Foto: Siyabulela Duda/GCIS) ’n Verkeersbeampte van KwaZulu-Natal is tot effektief drie jaar tronkstraf in die Durbanse handelshof gevonnis nadat hy ’n motoris drie jaar gelede ’n valse boete opgelê het. Sandile Lloyd Nene (43) is skuldig bevind aan korrupsie nadat hy ’n motoris in Augustus 2019 met R800 kwansuis beboet het omdat haar motor se ligte te naby aan haar motor se bande geleë was. Nene het toe beslag gelê op die motoris se motorlisensieskyf én haar bestuurslisensie. Hy het aan die motoris gesê dat hy nie ’n boete sal uitreik indien sy hom R800 direk betaal nie. Hy het ook belowe om haar motorlisensieskyf en bestuurslisensie aan haar terug te besorg as sy hom wel betaal. Nene was ten tyde van die voorval ’n verkeersbeampte verbonde aan die KwaDukuza-munisipaliteit aan die Noordkus. Die klaagster het genoem dat sy net R200 by haar het en Nene het ingestem om vir die res van die geld te wag. ’n Lokval is daarna opgestel en Nene is in hegtenis geneem nadat hy die oorblywende geld by die motoris geneem het. Natasha Ramkisson-Kara, woordvoerder van die Nasionale Vervolgingsgesag (NVG) in die provinsie, sê die NVG verwelkom die vonnis. “Ons hoop die vonnis maak dit duidelik dat niemand bo die wet verhewe is nie,” sê Ramkisson-Kara.